Surina Schoeman van Hartbeespoort NW
AMEN!! Skree ŉ skare van byna 1, 7 miljoen saam in een massa koor en dit weerklink oor die Wilde Als-plaasvlaktes. Die mooiste geluid wat ek nog in ŉ lang tyd gehoor het. ŉ Magdom mense kniel saam in gebed en bely hulle sondes voor God.
Oom Angus bid vir ons land en ŉ see van mense skree “AMEN!” na elke onderwerp waaroor hy bid. Dit was die mooiste dag wat ek in ŉ lang tyd gesien het, daar was nie ŉ wolkie in sig nie en die hemelruim was die skoonste blou kleur.
Ek het besef hoe seer ons volk het; oom Angus vra mense moet opstaan op wie die volgende van toepassing is: werkloosheid, kanker, depressie, ens. Ek is stomgeslaan deur die skare wat telkens opstaan. Iets wat ek nie sal vergeet nie, is toe daar vir werkloosheid gebid word hoeveel mans en ooms opgestaan het. Links voor van my ŉ omie wat nie sy trane kon keer nie en my hart was saam met hom seer, maar tog trots, want sien die oom het nie eens ŉ inkomste nie en tog was hy gehoorsaam aan God se opdrag. One nation one location. So baie ander mense het partytjie gehou en kuier gekies bo die biddag. Dit maak my hartseer, want besef jy nie die erns van ons land se gebrokenheid nie.
Ek bid Gods seën oor die omie en ek weet die Vader het iets groots vir hom. En toe gebeur dit... die teken...’n wind wat opsteek en ek weet die Heilige Gees waai nou oor die skare mense, en ek kry sommer weer hoendervleis. Diegene wat die video’s gesien het, sal weet. Vir ŉ minuut of twee voel ek niks, geen wind nie, maar drie sambrele vlieg hoog in die lug op, ek kan nie help om te glimlag nie en dink dit simboliseer die Drie-enige God wat oor Sy mense waai. En my hart word rustig en stil...
Ek sukkel om die regte woorde te vind, dit was die grootste dag wat ek nog beleef het en ek kan net afsluit met twee woorde wat van gister af baie beteken - BUT GOD!!!